
Historizáló bérházak belső szigetelésének lehetőségei és veszélyei

Kulcsszavak: Hőszigetelés, Társasház, Energetika, Korszerűsítés, Felújítás
Épületeink közel 40%-ban felelősek a világ teljes energiafogyasztásáért és karbon kibocsátásáért: nemcsak építésük, de üzemeltetésük is óriási mennyiségű energiát igényel. Régebbi, mára korszerűtlenné vált épületeink energiafogyasztása kiemelkedően magas, a kedvezőtlen állagvédelmi, épületfizikai és komfort követelmények mellett. A XX. század eleji századfordulós, historizáló épületek mai szemmel nézve rendkívül rossz energetikai mutatókkal rendelkeznek. Kutatásunk a tárgyi épületek épületfizikai és energetikai korszerűsítési megoldásait célozzák meg. 
Az energetikai korszerűsítés mögötti motivációk rendkívül sokrétűek: lehet, hogy a komfortérzetet szeretnénk növelni, energiaszámláinkat és/vagy ökolábnyomunkat csökkenteni, de makroszinten az energiafüggőség csökkentése, valamint az energiamix átalakulása is a célkitűzések közé tartozik. 
A korszerűsítés eszközei sokfélék lehetnek, ám közös jellemzőjük, hogy összetett, komplex rendszerek telepítését vagy felújítását célozzák, így ezekhez a lakóközösség egyetértésére és közös finanszírozására van szükség. 
Kivételt képez ezek közül a belső oldali hőszigetelés, hiszen ez egyénileg kivitelezhető. Dolgozatunkban három különböző, páraáteresztő képességű belső hőszigetelő rendszer és rétegrend hő- és páratechnikai teljesítményét, alkalmazási lehetőségeit és veszélyeit vizsgáltuk meg. A kutatás kitért a csomópontok hőtani elemzésére. A teljesítményt a DELPHIN szimulációs programmal vizsgáltuk meg, a hőnyereséget pedig a Therakles programmal elemeztük. 
A vizsgálat eredményei alapján a belső hőszigetelés alkalmazásával a vizsgált szerkezetekben hideg sarkok alakulhatnak ki. Az éves fűtési energiaigény a belső oldali hőszigeteléssel mintegy 20%-kal csökkenthető, valamint a belső, szigetelt felületeken téli időszakban jelentős hőmérséklet-növekedést, nyáron hőmérséklet-csökkenést tapasztalhatunk.



